賡趙別駕天寧古檜韻
作者：釋文珦
朝代：宋

paragraphs: 檜龍奮頭角，百獸毋敢獰。
居然護祇園，老鬽魂魄驚。
本根既深固，樛枝任縱橫。
秋城風雨癡，或躍常夜鳴。
夜鳴不自已，江頭雲霧生。
乘雲何所之，變化朝帝京。
歸來氣尚豪，撼動老禪兄。
空庭儼相對，健骨殊淒清。
中林萬古松，或可爲同盟。
蒲柳先秋凋，襟期信難并。
異質誠正直，扶持乃神明。
更看霜雪繁，黛色挺孤擎。